KIRJALLINEN KYSYMYS E-3260/00 esittäjä(t): Cristiana Muscardini (UEN) komissiolle. Trooppiset hyönteiset Euroopassa.



Virallinen lehti nro 136 E , 08/05/2001 s. 0217 - 0218



KIRJALLINEN KYSYMYS E-3260/00 esittäjä(t): Cristiana Muscardini (UEN) komissiolle (20. lokakuuta 2000) Aihe: Trooppiset hyönteiset Euroopassa Italian lehdistössä esiintyneiden tietojen mukaan tähän asti Italiassa tuntemattomien hyönteisten pistokset olisivat johtaneet kuolemantapauksiin, ja näiden hyönteisten arvioidaan olevan trooppista alkuperää. Cologno Monzesesta kotoisin oleva nuori nainen sai verenmyrkytyksen, sen jälkeen kun häntä oli purrut trooppinen hämähäkki, joka on harvinaisen Moschowitzin taudin levittäjä. Tämä tapaus on aiheuttanut yleistä huolestuneisuutta ja pelkoa siitä, että trooppisten hyönteisten esiintyminen johtuisi siitä, että maahan saapuu tavaroita ja henkilöitä laittomasti eli ohi terveysviranomaisten valvonnan. Toisaalta Parman yliopistosta on esitetty, että kyse on ilmastonmuutoksesta, jonka johdosta Italia on muuttumassa subtrooppiseksi maaksi. Maailman terveysjärjestö on jo kauan sitten varoittanut tästä ja kehottanut toimivaltaisia viranomaisia ryhtymään varotoimiin. 1. Onko komissio tietoinen tästä tilanteesta? 2. Onko komissio tietoinen kansallisten viranomaisten toteuttamista varotoimista? 3. Jos yliopiston asiantuntijoiden tiedot pitävät paikkansa, mihin toimiin komissio aikoo ryhtyä kansalaisten turvallisuuden takaamiseksi? 4. Onko olemassa asianmukaisia toimia (muun muassa rokotuksia ja antiviraalisia hoitoja), jotta voidaan taata immuniteetti tällä hetkellä Italiassa ja Euroopassa tuntemattomien hyönteisten pistoksia vastaan? David Byrnen vastaus komission puolesta (6. joulukuuta 2000) Komissio ymmärtää väestön huolestumisen siitä, että tavaroiden ja ihmisten lisääntynyt liikkuvuus sekä ympäristön muutokset ja erityisesti maailmanlaajuinen ilmastonmuutos saattavat johtaa hyönteisten tai muiden tartunnanlevittäjien maantieteellisen levinneisyysalueen muuttumiseen. Italian terveysviranomaiset eivät ole toistaiseksi ilmoittaneet arvoisan parlamentin jäsenen mainitsemaa tapausta tartuntatautien epidemiologisen seurannan ja valvonnan yhteisönlaajuiseen verkostoon(1) kuuluvassa varhaisvaroitusjärjestelmässä. Järjestelmässä edellytetään jäsenvaltioiden ilmoittavan yhteisön verkostolle tiedot muun muassa epätavallisista tartuntatautitapauksista, uusista alkuperältään tuntemattomista tartuntataudeista sekä sellaisten tartuntatautien tai tartunnanaiheuttajien ilmaantumisesta tai uudesta leviämisestä, jotka saattavat edellyttää oikea-aikaista ja koordinoitua toimintaa yhteisön tasolla. Useilla yhteisön aloitteilla pyritään suojelemaan kansanterveyttä ilmastonmuutoksesta johtuvalta mahdollisesti lisääntyneeltä riskiltä. Esimerkkeinä voidaan mainita kyseinen yhteisön verkosto, joka saattaa tartuntatautien parissa toimivat laitokset ja kansanterveysviranomaiset jatkuvaan yhteyteen keskenään, sekä ehdotettu yhteisön kansanterveysalan toimintaohjelma (20012006)(2), jossa nimenomaisesti mainitaan tämän alan tavoitteina ja toimina nopea reagointi terveysuhkiin, valmiuksien lisääminen tartuntatautien torjumiseksi sekä terveyteen vaikuttaviin ympäristötekijöihin puuttuminen. Aloitteista voidaan vielä lisäksi mainita yhteisön ympäristöpolitiikka, joka tuo yhteisön eturintamaan ilmastonmuutosten torjuntaan tähtäävässä kansainvälisessä toiminnassa (viimeisimpien seurantatietojen mukaan yhteisö on hyvää vauhtia täyttämässä ilmastonmuutosta koskevasta Yhdistyneiden kansakuntien puitesopimuksesta sille aiheutuvia velvoitteita tavoitteena on varmistaa, että sen kasvihuonekaasupäästöt tänä vuonna eivät ylitä vuoden 1990 tasoa), sekä yhteisön tutkimuspolitiikka. Viidennessä tutkimuksen puiteohjelmassa ilmastonmuutoksen ja terveyden suhdetta tutkitaan aihekohtaisissa ohjelmissa Elämänlaatu ja luonnonvarojen hallinta sekä Energia, ympäristö ja kestävä kehitys. Terveyspalvelujen järjestäminen on jäsenvaltioiden vastuulla, ja siihen sovelletaan toissijaisuusperiaatetta. (1) Euroopan parlamentin ja neuvoston päätös N:o 2119/98/EY, tehty 24. syyskuuta 1998, EYVL L 268, 3.10.1998. (2) KOM(2000) 285 lopullinen.